钦定古今图书集成/明伦汇编/官常典/第503卷 > 沈承礼
## 钦定古今图书集成/明伦汇编/官常典/第503卷 > 沈承礼

按《宋史吴越世家》：承礼，湖州乌程人。钱镠辟置幕府，
署处州刺史。镠子元瓘以女妻之，署为府中右职，出
为台州刺史。元瓘卒，子佐嗣，以承礼掌亲兵。俶袭位，
命知威武军节度事，充两浙都钤辖使。王师征江南，
俶遣承礼率水陆数万人助平毗陵，因攻润州。城中
兵夜出，焚外栅，诸将欲驰救，承礼曰：“古人有言击东
南而备西北者，此之谓也。”命士皆擐甲蓐食，坚壁不
动，他垒不设备者悉惊扰，独承礼所部敌人不敢窥。
丹阳平，遂率兵抵建业。李煜归朝，录其功，真授福州
节制。太平兴国初，俶尽献浙右地，徙承礼镇密州。八
年卒，年六十七。废朝二日，赠太子太师，中使护葬。初，
秦王廷美之败也，有司按验俶，惟濬孙承祐及陈洪
进皆尝有赠遗，独承礼无焉。